IRIARTE OKIÑENA (EH Bildu, 2017-09-21):
Eta gauza bat esango dizut. Hemeroteka ateratzen baldin baduzu, esango dizut Rajoy jaunak noiz adierazi zuen babestuko zituela eta onartuak zeudela aurrekontu horiek, eta oraindik ere guri zenbait falta zitzaigun, zuekin, guri ustez zuekin hitz egiteko.
Errepikatzen dizut nik ez dut gezurrik esaten, benetan esaten dizut. Eta agian izan bagenu aukera gure ereduak mahai gainean jartzeko, zuk zehatz mehatz jakingo zenukeen zer izango den. Edozein kasutan nik ponentzian argituko dut, eta gainera behar den guztietan eta nahi duzun guztietan aukera daukazu hortik hona etortzeko edo nik hortik hona etortzeko, dudarik ez dela nahi duzun guztietan elkartzeko.
Eta jakin ezazu gainera gehiengo sozialarekin batera, gehiengo sindikalarekin, herri honen gehiengoekin batera, EH Bildurekin batera, herri hau garatzeko urratsak eman nahi baldin badituzu, Euskal Herria Bilduk beti egongo dela prest. Eduki ezazu hori argi eta garbi.
Kataluniaren inguruan berriro ere esan duzu elkarrizketa, legalitatea, elkarrizketa politikoa behar dela. Alonso jaunak erantzun dizu zer iruditzen zaion berari, bai, Euskal Autonomia Erkidegorako proposatzen duzuna, bai, Kataluniarako proposatzen duzuna.
Nik ez dut pentsatzen guk hemen Kataluniako bidea egin behar dugunik (...), ezta pentsatu ere. Euskal bidea, euskal bidea, noski, hemen eraiki beharko dugun bidea da. Nik esaten dudan bakarra da aurrez aurre daukagun Estatua ez dela Eskozia, ez dela Eskozia.
Aurrez-aurre daukagun Estatua ez dela Kanada, ez dela Kanada, dela Espainiako Estatua, atxilotu dituenak Kataluniako hainbat eta hainbat kargu...
...direla Espainiako Estatua atxilotu egin dituenak Kataluniako hainbat eta hainbat kargu, inhabilitatu dituenak bertako goi karguak, komunikabideak alerta larrian jarri dituena. Hori dela aurrez aurre daukaguna. Hori dela demokrazia gabezia izugarria erakusten duen Estatu bat daukagula aurrez aurre eta, gainera, eta historiak horrela erakusten du eta zail ikusten dut bestelakorik demokratizatzeko zailtasunak erakusten dituen Estatu bat daukagula aurrez aurre.
Horixe da esaten dudana eta horren aurrean, beraz, beste bide batzuk ere badaudela, Katalunia erakusten ari dela eta duintasun handiz erakusten ari dela beste bide batzuk badirela.
Bide batez esango dizut, Pastor jauna, ni ez naiz sekula pozten inori inolako mehatxuak egiten dizkiotelako, ez Katalunian, ez hemen eta ez munduko beste edozein tokitan. Zin dagizut hori horrela dela. Sekula santan ere ez. Eta Euskal Herria Bilduk bere xedeagatik beti esan izan du gure bideak bide politiko eta demokratiko soilak direla. Nik ez ditut pintadak egiten eta nik salatzen ditut. Hori jakiteko esaten dizut.
Komodin katalanarena, beste alde batetik, ez da komodin katalana, ez da Kataluniaz hitz egitea. Gaur da demokraziaz hitz egitea edo demokraziaren aurka daudenez hitz egitea, eta hori da zuri esan dizudana. Hori galdetu dizut. Hori da egin dizudan beste galdera bat. Demokraziarekin zaude? Demokraziaren kontrakoekin zaude?
Eta galdera egin dizut ez zalantzarik daukadalako, baina bai orduan Partidu Popularrarekin dauzkazuen harremanak hautsi egin behar dituzulako. Ez esan harreman bat eta puntuala denik, harreman puntual honek oxigenoa ematen diolako Alderdi Popularrari. Eta oxigenorik gabe, lehen esan dizut, Urkullu jauna, ez dago surik. Ez dago surik.
Egibar jauna, zure deporte popularra da: Ura pixka bat gainezka ikusten duzunean, (...) heltzen zaizunean, Euskal Herria Bildu astintzea edo zuk esaten duzun bezala, ezker abertzalea astintzea, bai jauna.
Eta, begira, gauza bat ez zait gustatu. Ez gara ados egongo edo ados egongo gara gauza batzuetan, baina begira, oraindik ere eraikitzen ari garen bake prozesu honetan besterik gabe presoak eta presoen transferentziak ateratzea ez zait gustatu, eraikitzen ari garelako eta zuk nik bezain ongi dakizulako era honetako prozesu bat eraikitzen denean oso kontuz ibili behar dela hor tartean dauden elementu guztiak ez aurpegiratzeko.
Niri ere mihi puntan gauza asko geratzen zaizkit tripara sartzen ditudanak, zeren tripak batzuetan gauza batzuk eskatzen dizkit baina ez ditut uzten mihi puntatik ateratzen.
Orain baino lehenago sakondu dut nik gai honen inguruan, nahiz eta ez Parlamentu honetan egon eta uste dut garrantzitsua dela. Eta, orduan, Partidu Popularrarekin daukazuen akordioa, Egibar jauna, da akordio bat Alderdi Popularrari oxigenoa ematen diona.
Eta ezin da kanpaia jo eta prozesioan ibili, Urkullu jauna. Ezin da kanpaia jo eta prozesioan ibili. Eta ezin da esan gaur hemen ez da ezer gertatzen eta demokrazia ez dago arriskuan, eta independentzia, independentzia aldarrikatu, eta independentzia, independentzia esan ba Alderdi Egunean edo Aberri Egunean edo hauteskunde gauetan. Independentzia bai edo ez? Zertan geratzen gara? Hori da aklaratu behar duguna.
Ez, ez egin holako imintziorik, Egibar jauna. Imintziorik ez. Gauza bat esango dizut: Orain dela hiru aste esan zenuen erreferendumean Kataluniak irabazten baldin bazuen, zu ados zeudela Parlamentu honek errepublika hura onesteko lehenengo aldarrikapena egitea. Zure firmaren ondoan jarri nahi nuke nire firma ere, oraindik atzera egin ez baldin baduzu.
Eta bitartean esaten dizut eta datorren aste osoa daukagula, urriaren 1a baino lehenago, hain zuzen ere, erreferendum horren aldeko gure jarrera erakusteko Parlamentu honetan, gaur bertan adibidez, (...) jaunak erakutsi duen bezala, adibidez.
Jaun-andreok, herri bat gara eta ez dugu etsiko. Eta etsiko ez dugulako esango dugu ba, nosaltres també votarem. Ez dakigu noiz, baino lortuko dugu. Guk ere bozkatuko dugu.
Eskerrik asko.
(Txaloak)